AN COIMISIÚN EORPACH An Bhruiséil,18.10.2022 COM(2022) 532 final 2022/0328(NLE) Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh san Fhóram Domhanda um Chomhchuibhiú Rialachán d’Fheithiclí faoi choimirce Choimisiún Eacnamaíochta na Náisiún Aontaithe don Eoraip i leith tograí le haghaidh modhnuithe ar rialacháin Uimh. 0, 13, 24, 34, 43, 48, 67, 83, 118, 125, 127, 129, 149, 151, 158, 159, 161, 162 agus 163, i leith togra le haghaidh rialachán nua ó na Náisiúin Aontaithe maidir le hÚsáideoirí Soghonta Bóithre i nDlúthghaireacht do Thosach nó Taobh Feithicle, i leith togra le haghaidh Rialachán nua ó na Náisiúin Aontaithe maidir le Ceadú Mótarfheithiclí i ndáil lena Radharc Díreach, agus i leith togra le haghaidh leasú ar M.R.1



MEABHRÁN MÍNIÚCHÁIN 1.ÁBHAR AN TOGRA Baineann an togra seo le cinneadh lena leagtar síos an seasamh atá le glacadh thar ceann an Aontais san Fhóram Domhanda um Chomhchuibhiú Rialachán d’Fheithiclí faoi choimirce Choimisiún Eacnamaíochta na Náisiún Aontaithe don Eoraip (WP.29) maidir le modhnuithe ar Rialacháin ó na Náisiúin Aontaithe atá ann cheana agus ar rialacháin theicniúla dhomhanda (RTDanna) ó na Náisiúin Aontaithe atá ann cheana a ghlacadh. 2.COMHTHÉACS AN TOGRA 2.1.Comhaontú Athbhreithnithe 1958 agus an Comhaontú Comhthreomhar Comhaontú Choimisiún Eacnamaíochta na Náisiún Aontaithe don Eoraip (‘UNECE’) maidir le saintreoracha teicniúla aonfhoirmeacha a ghlacadh i gcomhair feithiclí rothacha, trealaimh agus páirteanna ar féidir iad a fheistiú agus/nó a úsáid ar fheithiclí rothacha agus maidir leis na coinníollacha le haghaidh aitheantas frithpháirteach i gcás ceaduithe a dheonaítear ar bhonn na saintreoracha sin (‘Comhaontú Athbhreithnithe 1958’) agus an Comhaontú maidir le rialacháin theicniúla dhomhanda a leagan síos i gcomhair feithiclí rothacha, trealaimh agus páirteanna ar féidir iad a fheistiú agus/nó a úsáid ar fheithiclí rothacha (‘Comhaontú Comhthreomhar’), is é is aidhm do na Comhaontuithe sin ceanglais chomhchuibhithe a fhorbairt chun bacainní teicniúla a bhaint i dtaca leis an trádáil i mótarfheithiclí idir páirtithe conarthacha UNECE. Is é is aidhm dóibh freisin a áirithiú go mbaineann ardleibhéal sábháilteachta agus cosanta comhshaoil le mótarfheithiclí. Tháinig na Comhaontuithe i bhfeidhm le haghaidh an Aontais Eorpaigh an 24 Márta 1998 agus an 15 Feabhra 2000 faoi seach. Riarann WP.29 an dá cheann acu. 2.2. An Fóram Domhanda um Chomhchuibhiú Rialachán d’Fheithiclí faoi choimirce Choimisiún Eacnamaíochta na Náisiún Aontaithe don Eoraip Cuireann WP.29 creat uathúil ar fáil chun rialacháin maidir le feithiclí a chomhchuibhiú ar bhonn domhanda. Meitheal bhuan is ea é WP.29 i gcreat institiúideach na Náisiún Aontaithe ag a bhfuil sainordú sonrach agus rialacha sonracha nós imeachta. Feidhmíonn sé mar fhóram domhanda lenar féidir plé oscailte a dhéanamh ar rialacháin maidir le mótarfheithiclí agus maidir le cur chun feidhme Chomhaontú Athbhreithnithe 1958 agus an Chomhaontaithe Chomhthreomhair. Aon bhallstát de chuid na Náisiún Aontaithe agus aon eagraíocht réigiúnach um chomhtháthú eacnamaíoch, arna bunú ag ballstáit de chuid na Náisiún Aontaithe, féadfaidh sé a bheith rannpháirteach go hiomlán i ngníomhaíochtaí WP.29 agus a bheith ina pháirtí conarthach sna Comhaontuithe maidir le feithiclí a riarann WP.29. Tá an tAontas Eorpach ina pháirtí sna Comhaontuithe sin. Tagann WP.29 UNECE le chéile trí huaire sa bhliain, i.e. i mí an Mhárta, i mí an Mheithimh agus i mí na Samhna. Chun an dul chun cinn teicniúil a chur san áireamh, féadfaidh WP.29 glacadh leis na nithe seo a leanas ag gach cruinniú: Rialachán nua ó na Náisiúin Aontaithe; Rúin nua ó na Náisiúin Aontaithe; RTDanna ó na Náisiúin Aontaithe; modhnuithe ar rialacháin agus ar rúin ó na Náisiúin Aontaithe faoi Chomhaontú Athbhreithnithe 1958; agus modhnuithe ar RTDanna ó na Náisiúin Aontaithe agus ar rúin faoin gComhaontú Comhthreomhar. Roimh gach cruinniú de chuid WP.29, déanann fochomhlachtaí tiomnaithe de chuid WP.29 na modhnuithe sin a phlé ar an leibhéal teicniúil. Ina dhiaidh sin, is féidir le WP.29 tograí a ghlacadh ar na bealaí seo a leanas: trí thromlach cáilithe na bpáirtithe conarthacha atá i láthair agus a vótálann ar thograí faoi Chomhaontú Athbhreithnithe 1958; nó trí vóta comhthola na bpáirtithe conarthacha atá i láthair agus a vótálann ar thograí faoin gComhaontú Comhthreomhar.

Roimh gach cruinniú de chuid WP.29, suitear le Cinneadh ón gComhairle faoi Airteagal 218(9) den Chonradh ar Fheidhmiú an Aontais Eorpaigh (CFAE) an seasamh atá le glacadh thar ceann an Aontais maidir leis na nithe seo a leanas: rialacháin nua ó na Náisiúin Aontaithe, RTDanna ó na Náisiúin Aontaithe agus rúin ó na Náisiúin Aontaithe; agus leasuithe, forlíontaí agus ceartúcháin ar rialacháin ó na Náisiúin Aontaithe, ar RTDanna ó na Náisiúin Aontaithe agus ar rúin ó na Náisiúin Aontaithe. 2.3. An gníomh WP.29 atá beartaithe Ón 14 go dtí an 16 Samhain 2022, le linn an 188ú seisiún, féadfaidh WP.29 an méid seo a leanas a ghlacadh: tograí le haghaidh modhnuithe ar rialacháin Uimh. 0, 13, 24, 34, 43, 48, 67, 83, 118, 125, 127, 129, 149, 151, 158, 159, 161, 162 agus 163 ó na Náisiúin Aontaithe; togra le haghaidh rialachán nua ó na Náisiúin Aontaithe maidir le húsáideoirí soghonta bóithre i ndlúthghaireacht do thosach nó taobh feithicle; togra le haghaidh rialachán nua ó na Náisiúin Aontaithe maidir le

ceadú mótarfheithiclí i ndáil lena radharc díreach; agus togra le haghaidh leasú ar rún frithpháirteach Uimh. 1 ó na Náisiúin Aontaithe. 3. AN SEASAMH ATÁ LE GLACADH THAR CEANN AN AONTAIS Déanann córas WP.29 an comhchuibhiú idirnáisiúnta ar chaighdeáin feithiclí a neartú. Tá ról lárnach ag Comhaontú Athbhreithnithe 1958 maidir leis an gcuspóir sin a bhaint amach. Is féidir le monaróirí an Aontais sraith choiteann de rialacháin chineálcheadaithe a úsáid agus a fhios acu go n‑aithneoidh na páirtithe conarthacha go gcomhlíonann a gcuid táirgí a reachtaíocht náisiúnta siúd. Mar thoradh air sin, bhíothas in ann níos mó ná 50 treoir ón Aontas Eorpach a aisghairm le Rialachán (CE) Uimh. 661/2009 maidir le sábháilteacht ghinearálta mótarfheithiclí, agus rialacháin chomhfhreagracha a forbraíodh faoi Chomhaontú Athbhreithnithe 1958 a chur ina n‑ionad. Tá cur chuige den chineál céanna i Rialachán (AE) 2018/858 ó Pharlaimint na hEorpa agus ón gComhairle. Leagtar síos leis forálacha riaracháin agus ceanglais theicniúla maidir le cineálcheadú agus cur ar an margadh gach feithicle nua, gach córais nua, gach comhpháirte nua agus gach aonaid theicniúil ar leithligh nua. Ionchorpraíonn an Rialachán sin rialacháin arna nglacadh faoi Chomhaontú Athbhreithnithe 1958 i gcóras cineálcheadaithe an Aontais, mar cheanglais maidir le cineálcheadú nó mar roghanna malartacha ar reachtaíocht an Aontais. A luaithe a ghlacann WP.29 togra le haghaidh rialachán nua ó na Náisiúin Aontaithe nó le haghaidh modhnuithe ar rialachán ó na Náisiúin Aontaithe, cuireann Rúnaí Feidhmiúcháin UNECE an gníomh comhfhreagrach in iúl do na páirtithe conarthacha. Mura ndéanfaidh mionlach blocála de pháirtithe conarthacha agóid laistigh de 6 mhí, tiocfaidh an gníomh i bhfeidhm. Ansin, is féidir le gach páirtí conarthach an gníomh a thrasuí sna rialacha náisiúnta is infheidhme. San Aontas Eorpach, cuirtear an próiseas trasuímh i gcrích nuair a fhoilsítear an gníomh in Iris Oifigiúil an Aontais Eorpaigh. Ní mór seasamh an Aontais a leagan síos i ndáil leis na gníomhartha seo a leanas: –tograí le haghaidh modhnuithe ar rialacháin Uimh. 0, 13, 24, 34, 43, 48, 67, 83, 118, 125, 127, 129, 149, 151, 158, 159, 161, 162 agus 163 ó na Náisiúin Aontaithe chun forálacha maidir leis an méid seo a leanas a thabhairt cothrom le dáta: –cineálcheadú idirnáisiúnta feithicle ina hiomláine; –coscánú feithiclí troma; –truailleáin infheicthe, cumhacht innill adhainte comhbhrú a thomhas (deatach díosail); –riosca dóiteáin a chosc;

–gloiniú sábháilteachta; –suiteáil feistí soilsiúcháin agus feistí solaschomharthaíochta; –feithiclí GPL; –astaíochtaí ó fheithiclí M1 agus N1; –iompraíocht dhóite na n‑ábhar; –réimse radhairc chun tosaigh na dtiománaithe; –sábháilteacht coisithe; –córais fheabhsaithe um shrianadh linbh; –feistí soilsithe bóthair; –córais faisnéise caochspota; –gluaiseacht chúlaithe; –córas faisnéise bogtha chun siúil; –gléasanna i gcoinne úsáid neamhúdaraithe; –baic dhúisithe; agus –córais aláraim feithicle; –togra le haghaidh rialachán nua ó na Náisiúin Aontaithe maidir le húsáideoirí soghonta bóithre i ndlúthghaireacht do thosach nó taobh feithicle; agus –togra le haghaidh rialachán nua ó na Náisiúin Aontaithe maidir le

ceadú mótarfheithiclí i ndáil lena radharc díreach. Tá sé beartaithe ag WP.29 vótáil ar na tograí sin ag an gcruinniú a bheidh aige ón 14 go dtí an 16 Samhain 2022. Ina theannta sin, ní mór seasamh an Aontais a leagan síos maidir leis na nithe seo a leanas: –togra le haghaidh modhnuithe ar rún frithpháirteach Uimh. 1 ó na Náisiúin Aontaithe maidir leis an tuairisc ar na huirlisí agus feistí tástála is gá chun measúnú a dhéanamh ar chomhlíontacht feithiclí rothacha, trealaimh agus páirteanna i gcomhréir leis na forálacha teicniúla a shonraítear i rialacháin ó na Náisiúin Aontaithe agus in RTDanna ó na Náisiúin Aontaithe, sin agus maidir le feidhmíocht na n‑uirlisí agus feistí tástála sin; agus

–an iarraidh go ndéanfaí trí thogra ó Pháirtí Conarthach eile a liostú sa choimre de thograí a d’fhéadfaí a ghlacadh mar RTDanna ó na Náisiún Aontaithe. Ba cheart don Aontas tacú leis na gníomhartha thuas ós rud é go bhfuil siad go hiomlán i gcomhréir le beartas an Aontais maidir leis an margadh aonair i dtaca leis an tionscal gluaisteán agus toisc go bhfuil siad comhsheasmhach le beartais an Aontais maidir le hiompar, aeráid agus fuinneamh. Tá tionchar an‑dearfach ag na gníomhartha sin uile ar iomaíochas thionscal gluaisteán an Aontais agus ar thrádáil idirnáisiúnta. Vóta i bhfabhar na ngníomhartha sin, rachadh sé chun sochair do dhul chun cinn teicneolaíoch, chuirfeadh sé barainneachtaí scála ar fáil, seachnódh sé ilroinnt an mhargaidh aonair agus áiritheodh sé go gcuirfear caighdeáin gluaisteán chomhionanna i bhfeidhm ar fud an Aontais. Níl saineolas seachtrach ábhartha i gcás an togra seo. Déanfaidh an Coiste Teicniúil um Mótarfheithiclí athbhreithniú ar an togra seo, áfach. 4.BUNÚS DLÍ 4.1. Bunús dlí an nós imeachta 4.1.1. Na Prionsabail Luaitear in Airteagal 218(9) den Chonradh ar Fheidhmiú an Aontais Eorpaigh (CFAE) go nglacann an Comhairle cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’ Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo mar gheall ar na rialacha den dlí idirnáisiúnta lena rialaítear an comhlacht i gceist. Áirítear leis an gcoincheap ‘gníomhartha a bhfuil éifeachtaí dlíthiúla leo’ freisin ionstraimí nach bhfuil éifeacht cheangailteach leo faoin dlí idirnáisiúnta, ach a d’fhéadfadh ‘tionchar cinntitheach a imirt ar inneachar na reachtaíochta a ghlacfaidh reachtas an Aontais Eorpaigh’. 4.1.2. Cur i bhfeidhm maidir leis an gcás seo Is comhlacht é WP.29 ina bpléann páirtithe conarthacha UNECE cur chun feidhme Chomhaontú Athbhreithnithe 1958 agus an Chomhaontaithe Chomhthreomhair. Na gníomhartha a iarrtar ar WP.29 a ghlacadh, is gníomhartha iad a bhfuil éifeachtaí dlíthiúla leo. Na rialacháin ó na Náisiúin Aontaithe a bheidh sa ghníomh atá beartaithe, beidh siad ina gceangal ar an Aontas. In éineacht leis an rún ó na Náisiúin Aontaithe, féadfar tionchar cinntitheach a bheith acu ar inneachar reachtaíocht an Aontais i réimse chineálcheadú na bhfeithiclí. Leis na gníomhartha atá beartaithe, ní dhéantar creat institiúideach an Chomhaontaithe a fhorlíonadh ná a leasú. Dá bhrí sin, is é Airteagal 218(9) CFAE an bunús dlí don nós imeachta maidir leis an gcinneadh atá beartaithe. 4.2. Bunús dlí substainteach 4.2.1. Na Prionsabail Braitheann an bunús dlí substainteach maidir le cinneadh faoi Airteagal 218(9) CFAE go príomha ar chuspóir agus ar inneachar an ghnímh atá beartaithe a nglacfar seasamh thar ceann an Aontais ina leith. Féadfaidh dhá aidhm nó dhá chomhpháirt a bheith i gceist le gníomh atá beartaithe, ceann amháin is féidir a shainaithint mar phríomhaidhm nó mar phríomh‑chomhpháirt agus ceann eile mar aidhm nó mar chomhpháirt theagmhasach. Sa chás sin, ní mór an cinneadh faoi Airteagal 218(9) CFAE a bheith bunaithe ar bhunús dlí substainteach aonair, eadhon an bunús dlí substainteach leis an bpríomhaidhm nó leis an bpríomh‑chomhpháirt. 4.2.2. Cur i bhfeidhm maidir leis an gcás seo

Is é comhfhogasú dlíthe príomhchuspóir agus príomhinneachar an ghnímh atá beartaithe. Dá bhrí sin, is é Airteagal 114 CFAE an bunús dlí substainteach leis an gcinneadh atá beartaithe. 4.3. Conclúid Ba cheart Airteagal 114 CFAE, arna léamh i gcomhar le hAirteagal 218(9) CFAE, a bheith ina bhunús dlí don chinneadh atá beartaithe. 2022/0328 (NLE) Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh san Fhóram Domhanda um Chomhchuibhiú Rialachán d’Fheithiclí faoi choimirce Choimisiún Eacnamaíochta na Náisiún Aontaithe don Eoraip i leith tograí le haghaidh modhnuithe ar rialacháin Uimh. 0, 13, 24, 34, 43, 48, 67, 83, 118, 125, 127, 129, 149, 151, 158, 159, 161, 162 agus 163, i leith togra le haghaidh rialachán nua ó na Náisiúin Aontaithe maidir le hÚsáideoirí Soghonta Bóithre i nDlúthghaireacht do Thosach nó Taobh Feithicle, i leith togra le haghaidh Rialachán nua ó na Náisiúin Aontaithe maidir le Ceadú Mótarfheithiclí i ndáil lena Radharc Díreach, agus i leith togra le haghaidh leasú ar M.R.1 TÁ COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114, arna léamh i gcomhar le hAirteagal 218(9) de, Ag féachaint don togra ón gCoimisiún Eorpach, De bharr an mhéid seo a leanas: (1)Le Cinneadh 97/836/CE ón gComhairle, d’aontaigh an tAontas Eorpach do Chomhaontú Choimisiún Eacnamaíochta na Náisiún Aontaithe don Eoraip (UNECE) maidir le saintreoracha teicniúla aonfhoirmeacha a ghlacadh i gcomhair feithiclí rothacha, trealaimh agus páirteanna ar féidir iad a fheistiú agus/nó a úsáid ar fheithiclí rothacha, sin agus maidir leis na coinníollacha i ndáil le haitheantas frithpháirteach i gcás ceaduithe a dheonaítear ar bhonn na saintreoracha sin (‘Comhaontú Athbhreithnithe 1958’). Tháinig Comhaontú Athbhreithnithe 1958 i bhfeidhm an 24 Márta 1998. (2)Le Cinneadh 2000/125/CE ón gComhairle, d’aontaigh an tAontas don Chomhaontú maidir le rialacháin theicniúla dhomhanda a leagan síos i gcomhair feithiclí rothacha agus trealaimh agus páirteanna ar féidir iad a fheistiú agus/nó a úsáid ar fheithiclí rothacha (‘Comhaontú Comhthreomhar’). Tháinig Comhaontú Comhthreomhar i bhfeidhm an 15 Feabhra 2000. (3)I Rialachán (AE) 2018/858 ó Pharlaimint na hEorpa agus ón gComhairle, leagtar síos forálacha riaracháin agus ceanglais theicniúla maidir le cineálcheadú agus cur ar an margadh gach feithicle nua, gach córais nua, gach comhpháirte nua agus gach aonaid theicniúil ar leithligh nua. Ionchorpraíonn an Rialachán sin rialacháin arna nglacadh faoi Chomhaontú Athbhreithnithe 1958 (‘rialacháin ó na Náisiúin Aontaithe’) i gcóras cineálcheadaithe an Aontais, mar cheanglais maidir le cineálcheadú nó mar roghanna malartacha ar reachtaíocht an Aontais. (4)De bhun Airteagal 1 de Chomhaontú Athbhreithnithe 1958 agus Airteagal 6 den Chomhaontú Comhthreomhar, féadfaidh Fóram Domhanda UNECE um Chomhchuibhiú Rialachán d’Fheithiclí (WP.29) tograí a ghlacadh le haghaidh modhnuithe ar rialacháin ó na Náisiúin Aontaithe, RTDanna ó na Náisiúin Aontaithe agus rúin ó na Náisiúin Aontaithe agus tograí le haghaidh rialacháin nua ó na Náisiúin Aontaithe, RTDanna nua ó na Náisiúin Aontaithe agus rúin nua ó na Náisiúin Aontaithe maidir le feithiclí a cheadú. Thairis sin, de bhun na bhforálacha sin, féadfaidh WP.29 UNECE tograí a ghlacadh le haghaidh údaruithe chun leasuithe ar RTDanna ó na Náisiúin Aontaithe a fhorbairt nó chun RTDanna ó na Náisiúin Aontaithe a fhorbairt, agus féadfaidh sé tograí a ghlacadh chun síntí a chur le sainorduithe RTDanna ó na Náisiúin Aontaithe. (5)Ón 14 go dtí an 16 Samhain 2022, le linn an 188ú seisiún d’Fhóram Domhanda UNECE um Chomhchuibhiú Rialachán d’Fheithiclí, féadfaidh WP.29 an méid seo a leanas a ghlacadh: tograí le haghaidh modhnuithe ar rialacháin Uimh. 0, 13, 24, 34, 43, 48, 67, 83, 118, 125, 127, 129, 149, 151, 158, 159, 161, 162 agus 163 ó na Náisiúin Aontaithe; togra le haghaidh rialachán nua ó na Náisiúin Aontaithe maidir le húsáideoirí soghonta bóithre i ndlúthghaireacht do thosach nó taobh feithicle; togra le haghaidh rialachán nua ó na Náisiúin Aontaithe maidir le

ceadú mótarfheithiclí i ndáil lena radharc díreach; agus togra le haghaidh leasú ar rún frithpháirteach Uimh. 1 ó na Náisiúin Aontaithe. (6)Beidh na rialacháin ó na Náisiúin Aontaithe ina gceangal ar an Aontas. In éineacht leis an rún ó na Náisiúin Aontaithe, imreoidh siad tionchar cinntitheach ar inneachar dhlí an Aontais i réimse chineálcheadú na bhfeithiclí. Dá bhrí sin, is iomchuí an seasamh atá le glacadh thar ceann an Aontais in WP.29 a leagan síos maidir le glacadh na dtograí sin. (7)Chun forbairtí teicniúla agus taithí a chur san áireamh, na ceanglais maidir le gnéithe áirithe a chumhdaítear le Rialacháin Uimh. 0, 13, 24, 34, 43, 48, 67, 83, 118, 125, 127, 129, 149, 151, 158, 159, 161, 162, 163 ó na Náisiúin Aontaithe agus le rialachán frithpháirteach Uimh. 1 ó na Náisiúin Aontaithe, is gá iad a leasú nó a fhorlíonadh. (8)Chun dul chun cinn teicniúil a chur san áireamh, chun feabhas a chur ar shábháilteacht na bhfeithiclí, agus chun neamhchosaint úsáideoirí bóithre a laghdú, is gá rialachán nua ó na Náisiúin Aontaithe maidir le húsáideoirí soghonta bóithre i ndlúthghaireacht do thosach nó taobh feithicle agus rialachán nua ó na Náisiúin Aontaithe maidir le ceadú mótarfheithiclí i ndáil lena radharc díreach a ghlacadh. TAR ÉIS AN CINNEADH SEO A GHLACADH: